சைக்கோ (1960 திரைப்படம்)

சைக்கோ 1960 ஆம் ஆண்டு ஆல்பிரட் ஹிட்ச்காக் தயாரித்து இயக்கிய அமெரிக்க உளவியல் திகில் திரைப்படமாகும். இப்படத்தின் திரைக்கதை 1959 ஆம் ஆண்டு வெளியான ராபர்ட் பிளோக் அவர்களின் 'சைக்கோ’ நாவலை அடிப்படையாக்கொண்டு ஜோசப் ஸ்டெபனோ அவர்களால் எழுதப்பட்டது. இப்படத்தில் ஆண்டனி பெர்கின்ஸ், ஜேனெட் லீ, வேரா மைல்ஸ், ஜான் கவின் மற்றும் மார்ட்டின் பால்சம் ஆகியோர் நடித்துள்ளனர்.

இத்திரைப்படம் ஹிட்ச்காக் ஏற்கனவே இயக்கியிருந்த நார்த் பை நார்த்வெஸ்ட் திரைப்படத்திலிருந்து முற்றிலும் வேறுபட்டதாக பார்க்கப்பட்டது. மேலும் ‘ஆல்பிரட் ஹிட்ச்காக் பிரசன்ஸ்’ என்ற தொலைக்காட்சி தொடரில் பணிபுரிந்த ஆட்களை கொண்டு இத்திரைப்படம் குறைந்த பொருட்செலவில் கறுப்பு-வெள்ளை நிறத்தில் தயாரிக்கப்பட்டது. இந்தத் திரைப்படம் ஆரம்பத்தில் சர்ச்சைக்குரியதாகக் கருதப்பட்டது. மேலும் கலவையான விமர்சனங்களைப் பெற்றது. ஆனால் பார்வையாளர்களின் ஆதரவு மற்றும் வணிக ரிதியான வெற்றி ஆகியவை மிகப்பெரிய அளவில் விமர்சனங்களை மாற்றியமைத்தது. சிறந்த துணை நடிகை (ஜானெட் லீ) மற்றும் சிறந்த இயக்குனர் (ஹிட்ச்காக்) உட்பட இத்திரைப்படம் நான்கு பிரிவுகளில் ஆஸ்கார் விருதுகளுக்கு பரிந்துரைக்கப்பட்டது.

தற்போது 'சைக்கோ’ ஹிட்ச்காக்கின் மிகச்சிறந்த படங்களில் ஒன்றாகக் கருதப்படுகிறது. மேலும் இத்திரைப்படம் அவரை உலகமெங்கும் பிரபலப்படுத்தியது. இத்திரைப்படத்தின் நுட்பமான இயக்கம், பதட்டமான சூழல், ஈர்க்கக்கூடிய ஒளிப்பதிவு, மறக்கமுடியாத இசை மற்றும் ஆகச்சிறந்த நடிப்பு ஆகியவற்றின் காரணமாக சர்வதேச திரைப்பட விமர்சகர்கள் மற்றும் அறிஞர்களால் திரைக்கலையின் முக்கிய படைப்பாகப் பாராட்டப்பட்டது.

1980 இல் ஹிட்ச்காக்கின் மரணத்திற்குப் பிறகு, யுனிவர்சல் பிக்சர்ஸ் மூன்று அடுத்தடுத்த பாகங்களை கொண்ட திரைப்படங்களையும், ஒரு மறு ஆக்கம்  திரைப்படத்தையும், தொலைக்காட்சிக்காக தயாரித்த ஒரு முன்னோடி திரைப்படத்தையும், தொலைக்காட்சிக்காக 2010 இல் உருவாக்கப்பட்ட 'பேட்ஸ் ஹோட்டல்’ எனப்படும் முன்னோடி தொடரையும் தயாரித்தது. 1992 ஆம் ஆண்டில், அமெரிக்கக் காங்கிரஸ் நூலகம் இத்திரைப்படத்தை "கலாச்சார ரீதியாக, வரலாற்று ரீதியாக அல்லது அழகியல் ரீதியாக முக்கியத்துவம் வாய்ந்தது" என்று கருதியது. மற்றும் அமெரிக்காவின் தேசிய திரைப்படப் பதிவேட்டின் மூலம் இந்தப்படத்தின் படல மறை  பாதுகாப்பதற்காகத் தேர்ந்தெடுத்தது.

 கதை 
வெள்ளிக்கிழமை பிற்பகல் அன்று ஃபீனிக்ஸ் ஓய்வுவிடுதியில் வீட்டு மனை நிறுவனத்தின் செயலாளர் மரியான் கிரேன் மற்றும் அவளது காதலர் சாம் லூமிஸ் ஆகியோர் சாமின் கடன்கள் காரணமாக திருமணம் செய்ய முடியாத சூழலை விவாதிக்கின்றனர். வேலைக்குத் திரும்பிய மரியான் வங்கியில் செலுத்துவதற்காக தன்னிடம் ஒப்படைக்கப்பட்ட 40,000 டாலர் ரொக்கப் பணத்தைத் திருடி, கலிபோர்னியாவின் ஃபேர்வேலில் உள்ள சாமின் வீட்டிற்கு புறப்படுகிறாள். இரவெல்லாம் பயணம் செய்யும் மரியான் களைப்பில் வண்டியை ஓரம்கட்டி தூங்குகிறாள். மறுநாள் காலை ஒரு காவல்துறை அதிகாரி அவளை எழுப்புகிறார். அவளுடைய பதட்டமான நடத்தையால் சந்தேகப்படும் அதிகாரி அவளுடைய உரிமத்தை சோதிக்கிறார், எல்லாம் சரியாக இருக்க அவளை விட்டு விடுகிறார். ஆனால் ஒரு வித சந்தேகத்தில் அவளை பின் தொடர்கிறார். மரியான் அவசர அவசரமாக கலிபோர்னியா நம்பர் பிளேட் கொண்ட ஒரு காருக்காக அரிசோனா பிளேட் கொண்ட தனது காரை விற்கிறாள். போலீஸ் அதிகாரி முழு நேரமும் அவளை பார்த்துக் கொண்டிருக்கிறார்.

அவரிடமிருந்து தப்பிக்க, பிரதான நெடுஞ்சாலையில் அமைந்துள்ள பேட்ஸ் எனும் நெடுஞ்சாலை தங்கும் விடுதியை இரவில் அடைகிறாள் மரியான், திருடப்பட்ட பணத்தை ஒரு செய்தித்தாளில் மறைத்து வைக்கிறாள். உரிமையாளர் நார்மன் பேட்ஸ் விடுதிக்கு எதிரே உள்ள ஒரு பெரிய வீட்டிலிருந்து வருகிறான். மரியான் சொல்லும் புனைப்பெயரில் பதிவு செய்கிறான். அவளை தன்னுடன் சாப்பிட அழைக்கிறான். நார்மன் தனது வீட்டிற்குத் திரும்பிய பிறகு, மரியானின் இருப்பைப் பற்றி நார்மன் தனது தாயுடன் வாதிடுவதை மரியான் கேட்கிறாள். நார்மன் உணவுடன் திரும்பி வந்து தனது தாயின் கோபங்களுக்கு மன்னிப்பு கேட்கிறார். திருடப்பட்ட பணத்தைத் திருப்பித் தர மரியான் காலையில் ஃபீனிக்ஸுக்குத் திரும்ப முடிவு செய்கிறாள். மரியான் குளித்துக்கொண்டிருக்கும் போது, ஒரு நிழல் உருவம் தோன்றி அவளை கத்தியால் குத்திக் கொலை செய்கிறது. அதை பார்க்கும் நார்மன் கொலை நடந்த இடத்தை சுத்தம் செய்து, மரியானின் உடல், உடமைகள் மற்றும் மறைத்து வைத்திருந்த பணத்தை அதே காரில் வைத்து, அதை ஒரு சதுப்பு நிலத்தில் மூழ்கடிக்கிறான்.

மரியானின் சகோதரி லீலா ஒரு வாரத்திற்குப் பிறகு ஃபேர்வேலுக்கு வந்து, சாமிடம் அவள் திருடியதைப் பற்றி சொல்கிறாள். மேலும் அவள் இருக்கும் இடத்தை அறியுமாறு கேட்கிறாள். அவள் காணாமல் போனது பற்றி எதுவும் தெரியாது என்று மறுக்கிறான். அர்போகாஸ்ட் என்ற தனியார் புலனாய்வாளர் அவர்களை அணுகி, பணத்தை மீட்க தான் பணியமர்த்தப்பட்டதாகக் கூறுகிறார். அர்போகாஸ்ட் பேட்ஸ் விடுதியை அடைந்து நார்மனை விசாரிக்கிறார், அவனது பதட்டமான நடத்தை மற்றும் தெளிவற்ற பதில்கள் அவரது சந்தேகத்தைத் தூண்டுகின்றன. விருந்தினர் பதிவேட்டை ஆராய்ந்து, அவளது கையெழுத்திலிருந்து மரியான் ஒரு இரவு இந்த விடுதியில் கழித்ததைக் கண்டுபிடிக்கிறார். மரியான் நார்மனின் தாயுடன் பேசியதை அர்போகாஸ்ட் அறிந்ததும், அர்போகாஸ்ட் தாயுடன் பேசுமாறு கேட்கிறார், ஆனால் நார்மன் அனுமதி மறுக்கிறார். அர்போகாஸ்ட் தனது தேடலைப் பற்றி சாம் மற்றும் லீலாவிடம் தெரிவிக்கிறார், மேலும் சாமின் வீட்டில் ஒரு மணி நேரத்திற்குள் அவர்களை சந்திப்பதாக உறுதியளிக்கிறார். நார்மனின் தாயைத் தேடி பேட்ஸ் வீட்டிற்குள் நுழைந்ததும், படுக்கையறையில் இருந்து நிழல் உருவம் வெளியே வந்து அவரை கத்தியால் குத்திக் கொல்கிறது.

சாம் மற்றும் லீலா இருவருக்கும் அர்போகாஸ்டிடமிருந்து எந்த பதிலும் வராததால், சாம் அவரைத் தேடி விடுதிக்கு செல்கிறார். அவர் வீட்டில் ஒரு உருவத்தைப் பார்க்கிறார், அவள் நார்மனின் தாய் என்று கணிக்கிறார். லீலாவும் சாமும் உள்ளூர் காவல்துரை அதிகாரியிடம் விஷயத்தை சொல்கிறார்கள். அந்த அதிகாரியோ நோர்மனின் தாயார் பத்து ஆண்டுகளுக்கு முன்பே விஷம் குடித்து தற்கொலை செய்துகொண்டார் என்று கூறுகிறார். குழம்பிய இருவரிடமும் அர்போகாஸ்ட் பொய் சொல்வதாகவும், அவர் பணத்தை எடுத்துக்கொண்டு செல்வதற்காக அப்படி சொல்லியிருக்கலாம் என்றும் சொல்கிறார். அர்போகாஸ்டுக்கு என்ன ஆனது என்று தெரிந்துகொள்ள லீலாவும் சாமும் விடுதிக்குச் செல்கிறார்கள். சாம் அலுவலகத்தில் நோர்மனை திசை திருப்புகிறார், லீலா வீட்டிற்குள் ஒளிந்து கொள்கிறார். சந்தேகம் அடைந்த நார்மன் சாமை மயக்கமடையச் செய்கிறான். அவன் வீட்டிற்குச் செல்லும்போது, லீலா ஒரு நிலவறையில் ஒளிந்து கொள்கிறாள், அங்கு அவள் தாயின் பதப்படுத்தப்பட்ட உடலைக் காண்கிறாள். பார்த்த பயத்தில் அவள் கத்த, நார்மன் பெண்ணின் ஆடை மற்றும் தலைமுடியை அணிந்து, நிலவரைக்குள் நுழைந்து அவளை குத்த முயற்சிக்கிறான். உடனே விரைந்து வரும் சாம் அவனை அடக்குகிறான்.

நார்மன் தனது தாயையும் அவனது காதலியையும் பொறாமை காரணமாக பத்து ஆண்டுகளுக்கு முன்பே கொன்றதாக காவல் நிலையத்தில், ஒரு மனநல மருத்துவர் விளக்குகிறார். குற்றவுணர்ச்சி தாங்க முடியாத நார்மன். தாயின் சடலத்தை பதப்படுத்தி அவள் இன்னும் உயிரோடு இருப்பதைப் போல நடத்தத் தொடங்கினான். அவன் தனது தாயைப் பற்றி உணர்ந்ததைப் போலவே நார்மன் மீது பொறாமையும் பாசமும் கொண்ட ஒரு மாற்று ஆளுமையாக தனது தாயை மீண்டும் உருவாக்கினான். நார்மன் ஒரு பெண் மீது ஈர்க்கப்படும்போது அவனுக்குள் இருக்கும் அவனது ’அம்மா’ விழித்துக்கொள்கிறாள். மரியான் மற்றும் அர்போகாஸ்ட்டுக்கு முன்பு காணாமல் போன மேலும் இரண்டு இளம் பெண்களை அவன் கொன்றுள்ளான். அவனுள் இருந்த ’அம்மா’ இப்போது நார்மனின் ஆளுமையை மூழ்கடித்துவிட்டது என்று மனநல மருத்துவர் முடிவு செய்கிறார். நார்மன் ஒரு சிறை அறையில் உட்கார்ந்து, கொலைகள் அனைத்தும் தனது செயல்கள் என்று அவரது தாயார் கூறுவதைக் கேட்கிறார். சதுப்பு நிலத்திலிருந்து மரியானின் கார் மீட்கப்படுகிறது.

 மேற்கோள்கள் 


பகுப்பு:பாரமவுண்ட் பிக்சர்ஸ் திரைப்படங்கள்
பகுப்பு:கலிபோர்னியாவில் படமாக்கப்பட்ட திரைப்படங்கள்
பகுப்பு:அமெரிக்க கறுப்புவெள்ளைத் திரைப்படங்கள்
பகுப்பு:1960 திரைப்படங்கள்
பகுப்பு:ஆங்கிலத் திரைப்படங்கள்